Predkladacia správa

Ministerstvo práce, sociálnych vecí a rodiny Slovenskej republiky predkladá na rokovanie vlády SR Aktivity Ministerstva práce, sociálnych vecí a rodiny v SR v súvislosti so zvyšovaním informovanosti verejnosti o novele zákona o sociálnom poistení na základe záznamu z rokovania vlády SR z 23. januára 2008, bodu 6.  

Dôvodom predloženia tohto materiálu je informovať vládu SR o súbore informačných aktivít, ktoré bude Ministerstvo práce, sociálnych vecí a rodiny SR realizovať v spolupráci so Sociálnou poisťovňou a ďalšími subjektmi v prvom polroku 2008.Tieto budú realizované v záujme zabezpečenia objektívnych a úplných informácií pre širokú občiansku verejnosť s cieľom zvýšiť právne vedomie občana - poistenca, resp. sporiteľa  o jeho právach a zároveň aj povinnostiach v sociálnom zabezpečení, najmä v rámci dôchodkového systému. Zákon č. 555/2007 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov, ktorý nadobudol účinnosť    1. januára 2008, obsahuje zmeny a doplnky právnej úpravy, s ktorými je potrebné náležitým spôsobom a prostriedkami oboznámiť občanov - poistencov,  resp. sporiteľov. Ide totiž o právnu úpravu, ktorá obsahuje zásadné zmeny a doplnky s predpokladanou aktívnou účasťou občana - poistenca, resp. sporiteľa pri realizovaní jeho práva slobodnej voľby vystúpiť, resp. zotrvať v druhom pilieri dôchodkového systému. 

Zabezpečenie pravdivých a úplných informácií (porovnanie výhod a nevýhod) účasti v prvom a druhom pilieri dôchodkového systému, ktoré sú nevyhnutné pre realizáciu informovanej voľby občana - poistenca, resp. sporiteľa, považuje Ministerstvo práce, sociálnych vecí a rodiny SR ako plnenie si svojej informačnej povinnosti, ktorú je potrebné vnímať ako integrálnu súčasť koncepčnej a normotvornej pôsobnosti ministerstva. Bezprostredný dopad dôsledkov voľby občana na úroveň zabezpečenia jeho životných potrieb v čase v rámci dôchodkového systému je v tomto procese nesporný. 

V súlade s obsahovou náplňou predkladaného materiálu bude aj komunikácia v súvislosti s prípravou návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov, ktorý Ministerstvo práce, sociálnych vecí a rodiny SR pripravuje v súlade s Plánom legislatívnych úloh vlády SR na rok 2008. Zámerom je dosiahnuť široký spoločenský konsenzus o obsahu úprav dôchodkového systému. 

Predkladaný materiál obsahuje vymedzenie nástrojov na realizáciu informačných aktivít rezortu práce, sociálnych vecí a rodiny v prvom polroku 2008, ich vecný a časový  plán. Vzájomná súčinnosť Ministerstva práce, sociálnych vecí a rodiny SR a Sociálnej poisťovne, koordinovanosť a previazanosť informačných aktivít je základným integrujúcim prvkom tohto procesu.